Diari Oficial de la Generalitat Valenciana


Sumari del DOGV 9956, del 14-10-2024 (2024/10391)

RESOLUCIÓ de 27 d’agost de 2024, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic de la modificació puntual número 7 del Pla general en el terme municipal d’Albaida. Expedient 94/9915-ASW.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9956

Data del DOGV
:   14-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10717

CVE
:   WIDW-M-6575-37080

Data del document
:   27-08-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

De conformitat amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació, en el *Diari Oficial de la Generalitat Valenciana*, de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 94/8137-OGU Albaida (València).

«Informe ambiental i territorial estratègic

Tràmit: modificació puntual núm. 7 del Pla general

Promotor: Ajuntament d’Albaida

Autoritat substantiva: Comissió Territorial d’Urbanisme de València

Localització: terme municipal d’Albaida

Expedient: 94-2020 – EAE

La Comissió d’Avaluació Ambiental, en la sessió celebrada el 31 de març de 2022, va adoptar el següent:

Acord:

Vista la proposta d’informe ambiental i territorial estratègic de la modificació puntual núm. 7 del Pla general d’Albaida, en els termes següents:

En data 7 de gener de 2021 ha tingut entrada en el Servei d’Avaluació Ambiental Estratègica de la Subdirecció General d’Avaluació Ambiental i Territorial la sol·licitud d’inici de l’avaluació ambiental i territorial estratègica de la modificació puntual núm. 7 del Pla general d’Albaida.

A) Documentació presentada

La sol·licitud d’inici, remesa pel Servei Territorial d’Urbanisme de València, s’acompanya d’un esborrany de la modificació del Pla i document inicial estratègic amb els continguts de l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.

B) Planejament vigent

El planejament municipal vigent en el municipi d’Albaida és un Pla general aprovat de manera definitiva per la Comissió Territorial d’Urbanisme de València en la sessió de data 31 de juliol de 2006. Va ser objecte d’avaluació ambiental (expt 033/9170 JUB), i es va emetre la DIA el 21 de juliol de 2005. El Pla qualifica el sòl no urbanitzable en diferents àmbits:

– SNU comú, en què es distingixen tres zones: àrea 1; àrea 2, a on predominen les vivendes unifamiliars, i àrea 3, destinada a servicis.

– SNU de protecció agrícola

– SNU de protecció forestal

– SNU de protecció cultural, arqueològica i històrica

– SNU de protecció viària

– SNU de protecció d’infraestructures ferroviàries

– SNU de protecció de llits i barrancs

– SNU de delimitació de pedreres

C) Descripció, objecte i justificació

Es pretén modificar la normativa que afecta els usos agrícoles i els seus complementaris situats en l’àrea 1 del sòl no urbanitzable comú per a adaptar-la al TRLOTUP. Això comporta la modificació dels articles 23.2 i 85 de les normes urbanístiques.

Es considera correcta la zonificació del sòl no urbanitzable i adaptada al TRLOTUP. Els usos contemplats en el planejament vigent es consideren igualment adequats, i únicament se n’introduïx un de nou, destinat a cellers, almàsseres i altres instal·lacions de la indústria alimentària.

Per a este nou ús es fixen les condicions edificatòries, entre les quals es poden destacar la grandària mínima de la parcel·la (1 ha), l’ocupació edificatòria (5 %) o la parcel·la destinada a ús agrícola (70 %).

D) Document inicial estratègic: Possibles efectes sobre el medi ambient

Únicament s’ha aportat una alternativa, a més de la 0.

S’actua sobre el sòl no urbanitzable comú a on els usos actuals estan relacionats amb els cultius de secà, principalment olivera, vinya i alguns fruiters (albercoc, bresquilla i pruna). També hi ha algunes parcel·les de regadiu destinades a cítrics.

En el municipi destaca la presència del riu Albaida i els seus barrancs tributaris (de la Silla, del Pregó, de la Junda, entre altres). El riu Clarià conforma el límit nord del terme.

Com a elements pertanyents a la infraestructura verda s’inclouen les vies pecuàries.

La possibilitat de desenvolupar activitats agràries com ara almàsseres, cellers, i emmagatzematge i classificació de fruites en sòl no urbanitzable comú agrícola contribuïx a minimitzar el trànsit de vehicles pesants en desplaçaments a altres municipis o zones, la qual cosa contribuirà a reduir els gasos d’efecte d’hivernacle que s’emeten.

El manteniment de l’activitat agrícola contribuïx, en el seu paper d’embornal de carboni, a fixar el carboni de l’atmosfera i a reduir les emissions de gasos.

S’han proposat 4 indicadors de seguiment i l’elaboració d’informes cada dos anys.

E) Consultes

Per part de la Direcció General de Medi Natural i Avaluació Ambiental, la documentació aportada s’ha sotmés a consulta a les administracions afectades següents:

|  |  |  |
| --- | --- | --- |
| *Consulta* | *Informe* | *Administració pública consultada* |
| 26.01.21 | 22.03.22 | Servei d’Infraestructura Verda i Paisatge (paisatge) |
| 26.01.21 |  | Direcció Territorial de València de la Conselleria d’Agricultura |
|  | 21.12.20 | Servei Territorial d’Urbanisme |

  

Nota: els informes rebuts es poden consultar, una vegada s’emeta este IATE, en la pàgina web

<http://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

F) Identificació i valoració dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial ha de determinar, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a què es referixen els articles 48.d i 53.1 del TRLOTUP.

- Urbanisme.

El 21 de desembre de 2020 el Servei Territorial d’Urbanisme de València emet un informe en què assenyala que l’aprovació definitiva serà autonòmica perquè afecta l’ordenació estructural. A més, des del punt de vista de les seues competències, en relació amb el tràmit ambiental, no plantegen objeccions a la proposta, si bé fan la puntualització següent:

«Per a l’exoneració de les declaracions d’interés comunitari, s’ha de justificar que la zona afectada per la modificació (àrea 1 de l’SNU comú) presenta característiques pròpies de la ruralitat, tenint en compte criteris demogràfics, d’accessibilitat, econòmics i socials, en aplicació de l’art. 202.3.b de la LOTUP.»

– Paisatge.

De conformitat amb el que establix el TRLOTUP, el paisatge actuarà com a criteri condicionant en la planificació territorial i urbanística.

El Servei d’Infraestructura Verda i Paisatge ha emés un informe en el qual assenyala que, en vista de l’abast de l’actuació, esta no tindrà incidència en el paisatge, per la qual cosa no serà necessària l’elaboració d’un instrument de paisatge.

No obstant això, els projectes que es desenvolupen a partir d’esta modificació sí que requeriran l’elaboració d’un estudi d’integració paisatgística.

G) Consideracions jurídiques

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

H) Valoració ambiental d’acord amb els criteris de l’annex VIII del TRLOTUP

1. Per les característiques dels plans i els programes:

– Per a justificar la modificació s’indica que la zonificació del sòl continguda en el Pla general està adaptada al TRLOTUP.

No es compartix esta afirmació, ja que el Pla general vigent es va aprovar l’any 2006 i des de llavors s’han introduït conceptes nous que incidixen i condicionen l’ordenació territorial, com ara la infraestructura verda (IV) i el paisatge.

En la documentació es descriuen les vies pecuàries com a pertanyents a la IV, amb la qual cosa es generaria la delimitació d’una zona pròpia.

– S’indica igualment que el contingut de la proposta és la regulació detallada de l’ús agropecuari, una afirmació que tampoc es compartix.

Dins de l’ús agropecuari es troben les granges d’animals, de les quals no hi ha cap anàlisi sobre la seua implantació, com ara la compatibilitat amb els usos residencials, que generaria limitacions a la lliure disposició en el territori d’estes.

Per això, no es compartix l’afirmació que amb esta modificació el Pla general quedarà adaptat al TRLOTUP «pel que fa a la regulació del sòl no urbanitzable referent als usos agropecuaris i les seues corresponents activitats complementàries».

– La proposta pretén exonerar de l’elaboració de la declaració d’interés comunitari, per la qual cosa introduïx estes afirmacions que requeria en el seu moment l’article 218 de la LOTUP.

No obstant això, des de l’elaboració de la proposta, este article ha sigut modificat i ja no es requerix este aspecte, sinó que es complisquen els requisits assenyalats en l’article 218.b.2 del TRLOTUP, ja que Albaida és un municipi de la franja intermèdia.

2. Per les característiques dels efectes i de l’àrea probablement afectada:

No es troba inconvenient que, de manera excepcional, s’implanten els usos pretesos en el sòl no urbanitzable comú. Però perquè els efectes que produïsquen es minoren, estes instal·lacions hauran de localitzar-se en les parcel·les proveïdores de les matèries primeres o en les proximitats.

D’esta manera, es minimitzen els desplaçaments i es reduïx la probabilitat que abunden este tipus d’instal·lacions.

El Servei d’Infraestructura Verda i Paisatge ha considerat que la incidència en el paisatge serà mínima, si bé s’assenyala que l’edificabilitat màxima hauria d’ajustar-se al que especifica el TRLOTUP.

La modificació plantejada es pot considerar com a menor, ja que pretén introduir en el planejament municipal un ús que actualment ja està permés per la legislació, i la implantació real de la qual en el territori serà molt limitada.

I. Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei, i a la vista de l’anàlisi que s’ha fet en l’apartat anterior, es pot concloure que la modificació del pla proposada no té efectes significatius negatius sobre el medi ambient i el territori, i es pot resoldre l’avaluació ambiental estratègica pel procediment simplificat, sempre que es facen algunes modificacions en el document.

D’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual núm. 7 del Pla general d’Albaida, l’objecte del qual serà el que descriu la documentació remesa, d’acord amb els criteris de l’annex VIII del TRLOTUP, perquè no té efectes significatius sobre el medi ambient, sempre que, prèviament a l’aprovació definitiva, es complisquen els condicionants que es descriuen a continuació, i correspon continuar la tramitació de la modificació del pla segons la normativa sectorial.

1. S’haurà d’eliminar de la documentació tota referència al fet que la zonificació i la regulació dels usos del sòl no urbanitzable de l’actual Pla general es troben adaptats al TRLOTUP. S’indicarà que l’objecte de la modificació únicament consistix a introduir l’ús de cellers, almàsseres i altres instal·lacions de la indústria alimentària en l’àrea 1 de l’SNU comú, amb l’excepció que s’indica en el punt següent.

2. Se substituirà la denominació de l’ús utilitzat de «cellers, almàsseres i altres instal·lacions de la indústria alimentària» pel d’«activitats de transformació i comercialització de productes del sector primari». En el text de l’article 85 de les normes urbanístiques s’inclourà com a requisit que estes instal·lacions es construiran prop de les parcel·les d’origen de la matèria primera.

3. Els projectes que es desenvolupen a partir d’esta modificació requeriran l’elaboració d’un estudi d’integració paisatgística, que serà informat per l’Ajuntament en cas que no es requerisca la tramitació d’una DIC.

Estos projectes requeriran igualment que, durant la tramitació, analitzen el possible risc d’inundació que puguen experimentar.

4. Si bé és una qüestió urbanística, convé aclarir que per a l’exoneració de les declaracions d’interés comunitari, s’ha de justificar el compliment de l’article 218.b.2 del TRLOTUP (este condicionant substituïx el que s’assenyala en l’informe del Servei Territorial d’Urbanisme de 21 de desembre de 2020).

Igualment, es recomana que es revise el paràmetre de l’edificabilitat màxima permesa, ja que, per als casos en què no es requerisca la tramitació d’una DIC, és de 800 m² sobre rasant i 600 m² de soterrani (art. 219 del TRLOTUP).

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat el pla en el termini màxim de quatre anys des que es va publicar. En este cas, el promotor haurà d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

En vista de tot el que s’ha dit anteriorment, la Comissió d’Avaluació Ambiental acorda: Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual núm. 7 del Pla general d’Albaida, perquè considera que no té efectes significatius en el medi ambient, i es complixen les determinacions que s’inclouen en l’informe esmentat.

Notificar als interessats que, contra esta resolució, com que no és un acte definitiu en via administrativa, no s’hi pot interposar cap recurs, la qual cosa no és un inconvenient perquè puguen utilitzar-se els mitjans de defensa que en el seu dret es consideren pertinents.

Fet que vos notifique perquè en tingueu coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 7 d’abril de 2022. El secretari de la Comissió d’Avaluació Ambiental: José del Valle Arocas.»

  

València, 27 d'agost de 2024

Miguel Angel Ivorra Devesa

Ddirector general d'Urbanisme, Paisatge i Avaluació Ambiental